text: [{"text_idx": "#000002", "text": "Mo\u0301ti endanum av taluni, kemur hann vi\u00f0 n\u00f8krum a\u0301hugaverdum vi\u00f0merkingum um vagnin, sum Josias var i\u0301, ta\u0301 i\u00f0 hann var s\u00e6rdur og doy\u00f0i. I\u0301 Seinnu Kr\u00f8nikubo\u0301k 35.23-24 stendur:"}, {"text_idx": "#000003", "text": "\u201eMen Josias kongur var\u00f0 raktur av bogamonnunum; ta\u0301 seg\u00f0i kongurin vi\u00f0 t\u00e6narar si\u0301nar: \u201eKomi\u00f0 burtur hi\u00f0ani vi\u00f0 m\u00e6r, ti\u0301 eg eri illa s\u00e6rdur!\u201c"}, {"text_idx": "#000004", "text": "T\u00e6narar hansara bo\u0301ru hann ta\u0301 u\u0301r vagninum, settu hann i\u0301 hin vagn hansara og fo\u0301ru til Jeru\u0301salem vi\u00f0 honum; har doy\u00f0i hann og var\u00f0 jar\u00f0a\u00f0ur i\u0301 gr\u00f8vum fedra si\u0301na. Alt Juda og Jeru\u0301salem syrgdi Josias;\u201c"}, {"text_idx": "#000005", "text": "Hann var ikki i\u0301 ti\u0301 vagni, hann a\u0301tti at vera. Gud hja\u0301lpi okkum, um vit so kunna siga, eru komin i\u0301 galna vognin, at vit sti\u0301ga u\u0301r honum og fara i\u0301 r\u00e6tta vognin, me\u00f0an ti\u0301\u00f0 er."}, {"text_idx": "#000006", "text": "Hev\u00f0i onganti\u0301\u00f0 hugsa\u00f0 um hatta, sum Andrew Sloan nevndi vi\u00f0 vagninum. Kanna\u00f0i ta\u00f0 n\u00e6rri og fann, at Josias i\u0301 roynd si\u0301ni at dylja, hv\u00f8r hann var \u2013 hann var ju\u0301 farin i\u0301 dularbu\u0301na (2. Kr\u00f8n. 35.22) \u2013 skifti vagn og fo\u0301r i\u0301 ein, sum li\u0301ktist teimum hja\u0301 egyptum. \u2013 Ein ra\u0301mandi mynd, mann kennir seg aftur."}, {"text_idx": "#000007", "text": "Og alt hatta, ti\u0301 hann hev\u00f0i blanda\u00f0 seg upp i\u0301 eina sak, sum Harrin ikki vildi, at hann skuldi blanda seg uppi\u0301."}, {"text_idx": "#000008", "text": "Vi\u00f0 myndini av galna vagninum, lati\u00f0 okkum fara innaftur a\u0301 og lurta eftir broti u\u0301r eini talu hja\u0301 Peturi Ha\u0301berg, sa\u0301la. Eins og hja\u0301 Andrew er talan fra\u0301 fyrst i\u0301 try\u0301ssunum."}, {"text_idx": "#000009", "text": "Ta\u0301 i\u00f0 mann er ungur frelstur, so kemur Satan ikki sum tann br\u00f8landi l\u00f8van. Hann kemur vi\u00f0 ymiskum interessum. Hann s\u00e6r eitt ungt hjarta, sum er gripi\u00f0 av Harranum \u2013 og eg veit, at ta\u00f0 eru fleiri av teimum eldru tru\u0301gvandi her, sum vilja geva m\u00e6r r\u00e6tt i\u0301 ti\u0301 \u2013 vit eru ung og frelst, vit eru gripin av hesum, at Jesus hevur leyskeypt okkum, og vit eru gripin fyri at vinna sa\u0301lir; men so kemur ymiskt inn, sum tekur okkara interessir, at dri\u0301va hetta u\u0301t u\u0301r okkara hjarta og okkara li\u0301vi, at stjala evnini fra\u0301 Gudi, sum Jesus hevur keypt vi\u00f0 Si\u0301num dy\u0301rabara blo\u0301\u00f0i, til naka\u00f0 anna\u00f0, at liva fyri okkum sja\u0301lvi, sum er eitt to\u0301mt li\u0301v. Og hann kemur i\u0301 ymiskum formum."}, {"text_idx": "#000010", "text": "Vit plaga at tosa um, hvat er r\u00e6tt, og hvat er skeivt. Ta\u00f0 kemur i\u0301 formi av politikki til ein \u2013 ta\u00f0 havi eg erfari\u00f0 \u2013 o\u0301skyldiga; ta\u00f0 kann diskuterast, um hetta er r\u00e6tt ella skeivt, o\u0301skyldiga kemur ta\u00f0. Eg var brennandi nationalur sum ungur, gripin av hesum. Eg dugdi ikki at si\u0301ggja naka\u00f0 skeivt i\u0301 ti\u0301, inntil ein dag, eg var so vavdur inn i\u0301 ta\u00f0, at eg kundi ikki foreina ta\u00f0 \u2013 at fara fram og vitna fyri Jesus \u2013 vi\u00f0 ta\u00f0, sum eg var filtra\u00f0ur inn i\u0301 av politikki. Solei\u00f0is fer politikkur vi\u00f0 einum, sum kundi virka\u00f0 fyri Harran; i\u0301tro\u0301ttur fer vi\u00f0 einum \u00f8\u00f0rum, musikkurin fer vi\u00f0 einum tri\u00f0ja."}, {"text_idx": "#000011", "text": "Ymisk ting, forr\u00e6tningar, og alt ta\u00f0, sum kann bru\u0301kast til at taka interessuna fra\u0301 Harranum, bli\u0301vur bru\u0301kt. Og har fer ein lovandi unglingi i\u0301 Harranum yvir til naka\u00f0 anna\u00f0, nyttuleysur og vraka\u00f0ur fyri Honum."}, {"text_idx": "#000012", "text": "Eg skal siga tykkum ta\u00f0. Ta\u00f0 gingi\u00f0 no\u0301gv a\u0301r, ta\u0301 i\u00f0 eg ikki vitna\u00f0i fyri Harran, men ta\u00f0 var ein tra\u0301an i\u0301 mi\u0301num hjarta at koma Honum n\u00e6r, og ta\u00f0 kom ein dagur, ta\u0301 i\u00f0 eg ma\u0301tti taka eina avger\u00f0. Eg ma\u0301tti velja millum hetta, sum eg var innfiltra\u00f0ur i\u0301, og Harran. Ta\u00f0 to\u0301k a\u0301r at loysa meg. Eg sigi ikki, at eg eri loystur fra\u0301 \u00f8llum. Ta\u00f0 er so farligt at koma inn i\u0301 hesa interessuna, sum eitur heimurin og okkara kj\u00f8t, okkara strevan eftir onkrum interessantum. Tu\u0301 gerst meira og meira bundin."}, {"text_idx": "#000013", "text": "Hvat fyri skugga si\u0301ggja vit aftan fyri alt hetta her? Vit si\u0301ggja Satans skugga aftan fyri ta\u00f0. Hann s\u00e6r tey ungu, sum eru gripin av Harranum, og hann kennir hansara ga\u0301vur, og hann leggur o\u0301skyldiga, tilsy\u0301nala\u0301tandi, eina snaru, inntil hann hevur rykt handa unga burtur u\u0301r Harrans i\u0301\u00f0inskapi og u\u0301r Harrans verki."}, {"text_idx": "#000014", "text": "Ungi vinir, ansi\u00f0 tykkum. Kappi\u00f0, a\u0301\u00f0renn ta\u00f0 er ov seint."}, {"text_idx": "#000015", "text": "Og so tvey sitat afturat u\u0301r taluni hja\u0301 Andrew Sloan:"}, {"text_idx": "#000016", "text": "Ta\u00f0 er mangur mangur ma\u00f0ur, sum hevur veri\u00f0 ein sto\u0301rur ma\u00f0ur, men sum einki hevur veri\u00f0 fyri Gudi, men sum kundi havt veri\u00f0 ta\u00f0."}, {"text_idx": "#000017", "text": "Heimurin hevur fingi\u00f0 sto\u0301rar menn burtur u\u0301r Guds b\u00f8rnum og teirra flokki, men Guds samkoma hevur mist sto\u0301rar Guds menn vegna ta\u00f0."}, {"text_idx": "#000020", "text": "Ny\u0301ggjastu u\u0301r Lurta og hygg"}]